2023 7 27
LT
Europos Sąjungos oficialusis leidinys
C 264/9
Nacionaliniai, regioniniai ir vietos administratoriai galėtų imtis iniciatyvų, pavyzdžiui, per praktinius seminarus ir apsilankymus vietoje, kad paskatintų faktais grindžiamą dalyvavimą imantis klimato politikos veiksmų.
Bendruomenės turėtų įsitraukti pasisakydamos viešose konsultacijose, keisdamosi informacija ir naudodamosi sąveikiais bei neoficialiais būdais, pavyzdžiui, rengdamos parodas, konkursus, internetinius žaidimus ir t. t.
Pilietinės visuomenės organizacijos ir NVO taip pat yra svarbios partnerės, kurios padeda statyti tiltus tarp suinteresuotųjų subjektų ir klimato komunikacijos, nes turi patirties, susijusia su prisitaikymu prie klimato kaitos atitinkamose teritorijose ir bendruomenėse, ir atkreipia dėmesį į klimato kaitos poveikį ir poreikį prie jos prisitaikyti.
Siekiant užtikrinti, kad ši komunikacija veiksmingai pasiektų bendruomenes, ją reikia palaikyti tinkamais ištekliais, skiriant finansavimą ir stiprinant gebėjimus.
Nacionaliniai arba regioniniai interneto portalai ar platformos, kuriuose renkama specialiai pritaikyta informacija apie klimato kaitą ir prisitaikymą prie jos, yra puikus atitinkamos informacijos sklaidos kanalas.
Šios platformos turėtų būti sujungtos su esamais portalais apie sektorių politiką (pvz., nelaimių rizikos mažinimą, vandenį, sveikatą, biologinę įvairovę ir kt.), kad būtų skatinamas klimato aspekto integravimas.
Europos prisitaikymo prie klimato kaitos platformos CLIMATEADAPT interneto svetainė atlieka itin svarbų vaidmenį, nes padeda žmonėms susipažinti su duomenimis ir informacija, susijusiais su klimato kaita bei prisitaikymu prie jos, ir tais duomenimis bei informacija dalytis.
Daugumoje Europos šalių taip pat sukurti nacionaliniai prisitaikymo prie klimato kaitos interneto portalai, kurie suteikia galimybę pasimokyti iš kitų šalių ar regionų gerosios praktikos pavyzdžių.
Tai galėtų padėti įkvėpti imtis prisitaikymo prie klimato kaitos veiksmų.
Tačiau interneto portalus ir platformas reikėtų papildyti kita komunikacijos veikla, kad būtų išvengta skaitmeninio atotrūkio tarp ES valstybių narių ir regionų didėjimo ir visiems būtų užtikrinta prieiga prie informacijos.
Daugiau informacijos apie institucinės struktūros sukūrimą ir suinteresuotųjų subjektų dalyvavimo užtikrinimą taip pat pateikiama Prisitaikymo prie klimato kaitos rėmimo priemonės skirsnyje „Pasirengimas prisitaikyti prie klimato kaitos“.
2 etapas.
Klimato kaitos rizikos ir pažeidžiamumo vertinimų atlikimas
Gairių 2 etapas padės: — nustatyti pagrindinius klimato kaitos rizikos ir pažeidžiamumo vertinimo elementus; — įvertinti socialinį klimato kaitos poveikį; — įvertinti tarpvalstybinę ir grandininio poveikio riziką; — nuspręsti dėl priimtinos rizikos kriterijų ir prioritetais suskirstyti prisitaikymo prie klimato kaitos poreikius.
Atlikus prisitaikymo prie klimato kaitos plano ar strategijos parengiamąjį darbą, antrasis etapas – klimato kaitos poveikio ir pažeidžiamumo vertinimas.
Šio vertinimo paskirtis – nustatyti, koks bus galimas klimato kaitos poveikis tam tikroje srityje, kokia rizika yra susijusi su šiuo poveikiu tam tikroje srityje ar sektoriuje, ir nustatyti prioritetus, į kurią riziką reikia skubiau reaguoti.
Siekiant užtikrinti tinkamą prisitaikymo prie klimato kaitos strategijų ar planų veiksmingumą, laikoma, kad geroji praktika yra reguliariai atnaujinti vertinimą – bent jau kartu su kiekvienu strategijos ir (arba) plano atnaujinimu.
Tai būtų naudinga, be kita ko, siekiant: — stebėti aktualius esamos rizikos ir pažeidžiamumo, įskaitant fizinę riziką, riziką infrastruktūrai, socioekonominį poveikį ir poveikį bendruomenių sveikatai, pokyčius; — nustatyti naujas, besiformuojančias rizikos ir pažeidžiamumo sritis, kurios ateityje gali turėti didelį ekonominį bei socialinį poveikį ir (arba) poveikį aplinkai; — išsiaiškinti naujas galimybes, atsirandančias dėl klimato kaitos.
Apskritai vertinimas turėtų būti grindžiamas naujausiais klimato srities moksliniais duomenimis, siekiant nustatyti gyventojus, pagrindinę infrastruktūrą ir sektorius, kurie yra ypač pažeidžiami klimato kaitos požiūriu, nustatyti bendrą strateginę prisitaikymo politikos kryptį ir nuolat teikti informaciją sprendimus priimantiems subjektams.